Man wys verkoolde oorskot van vermiste vrou uit | Maroela Media
Man wys verkoolde oorskot van vermiste vrou uit
'n 26-jarige man wat aan polisie die verkoolde oorskot van 'n vermiste Oos-Kaapse vrou uitgewys het, sal Maandag in die Motherwell-landdroshof verskyn.
Azintle Feni (25) is verlede week Maandag deur haar ouers as vermis by die polisie aangemeld. Die ouerpaar het aan die polisie gesê Feni is op 16 Junie vir die laaste keer lewend gesien toe sy vir hulle gesê het sy gaan na 'n partytjie toe. Sy het nooit weer teruggekeer huis toe nie.
Kapt. Andre Beetge, woordvoerder van die polisie, het gesê die speurders van Motherwell het onverpoosd gewerk om leidrade op te volg in hul soektog na Feni. Donderdag is 'n paar mense ondervra wat die polisie kon bystaan in hul ondersoek. Hierdie inligting het die ondersoekspan na 'n man se huis in Ikamvelihle gelei.
"By hierdie huis het die beamptes 'n blou Mazda-voertuig in die erf aangetref met tekens van bloed in die motor. Verdere ondersoek het hulle tot 'n ander huis in Ikamvelihle gelei waar die verdagte gereeld 'n kamer gebruik. In daardie kamer is daar bloedvlekke op die bed gevind. Forensiese bewyse is in die motor en in die kamer versamel," het Beetge gesê.
Die polisie het later die dag die verdagte opgespoor en ondervra. "Hy het uiteindelik die polisie gelei na 'n beboste gebied langs Chalumnastraat in Motherwell. Die verkoolde oorskot van die vermiste 25-jarige vrou is hier aangetref. Die oorblyfsels van 'n gebrande buiteband is saam met die liggaam gevind," het Beetge gesê.
Die man is daarna in hegtenis geneem en 'n klag van moord is teen hom aanhangig gemaak.
Die motief vir Feni se moord is nog nie bekend nie.
Pastoor, onnie vas oor seksklagtes
Baie dankie SAPD !!! Ek hoop hy word vir goed toegesluit.
Sy is die 16de Junie laas lewend gesien, maar haar ouers gaan rapporteer dit eers laasweek Maandag, wat alreeds die 25ste was? Die meeste van ons sal die volgende dag reeds onraad vermoed het, dan nie?